Dikenang, dipuji laban landik bejaku
ENDANG kenyau ari mula bup ditulis bala orang menua tasik pasal kitai Iban kelia, bala sida penulis kulit putih, kuning tauka chelum semua muji pengelandik kitai Iban ngena jaku. Ambika banding, terubah iya kelia Prof Derek Freeman, Father Baughman, Pringle, Sutlive, Prof Dr Clifford Sather, Prof Uchibori enggau mayuh penulis bup bukai sigi muji pengelandik kitai Iban ngena sereta nusun jaku. Sida ti semampai dipuji landik nya nyengkaum bala lemambang, manang, tukang biau, tukang sabak, tukang sugi sereta bala sida ti landik nyampi, begeliga, beramban, bejawang, beganu, sida ti muka kujuk, muka kuta sereta bala bukai ti landik bebungah, bebuti, betundi sereta begerangi ngena jaku Iban. Nya alai semampai gegelai mega bala kitai ninga bala ribai ke datai ari tasik besai lidung linang, bala sida ke bempu idung baka rasung ke tau ngensung munyi orang muji pemanah tusun enggau leka jaku kitai bansa Iban, ke nyadi penguan meruan menua Sarawak tansang Kenyalang. Seruran lantang ati mega kitai ninga puji ari bansa bukai ke ngembuan degree pemandai antropoloji bansa bekenang, puji tinggi ari bansa asal menua diri ke madah jaku Iban nyulut ngelui ari peninggi penerebai bilun nyilup remang. JAKU BESEREGAH Kala mega ke didinga kitai kuchah-kuchah orang madah pemanah seregah jaku Iban munyi entelah ke ngelalai ulu lungga Bujang Telajak Skrang. Lalu bisi mega didinga terit rekung bala sekeda ke keranka penalam jaku karung kitai Iban lebuh ke betundi enggau pangan diri nempalai pemesai kerubung ambika pengelindung jaku lalai kena nyeliah mantah temuai ke datai rambau maya merarau nadai disangkung sumai berapi asi ke mansau enti asap melap datai di perabung, ulih ditanggung sereta ditunga ngagai bujang lemambang lung ke merangap mengap nimang jalung maya ke begawai antu merantu sida ke lama udah parai sulai chundung ngagai menua ke dikumbai kitai Mandai Midang. Bisi mega meh utai ke ngasuh ati tudah pangan tebelenga, laban nembiak rebak baru kita bansa ke mayuh udah kena kelaung penemu lama, tegal menimang indai sida ke bejaku kurang penelaba, laban kelalu lama ngejang bejalai ninggalka ruang bilik penaik rumah panjai ke dedinggai tinggi gegiau ninting bukit baka peninggi langit mingkai ke besai ngerembai mungkur dunya mansang. Endang sidi kenyau ari mit sampai ka tuai tudah pangan tu udah angkun ninga pemanah munyi jaku kitai Iban dimain lemambang maya rami, jaku kelulu menua jelu antu gerasi tuok tuwie, ke gagit ngerising ngayan ngeli baka taring uting ini babi, ke gagit nyungkit ngali ubi jerami sida ibu Indai Endu, orang ke nguan menua entigis ulu Sungai Entili, ke diatu semak jalai besai alai ngagai kilang Salcra Melupa ili ke memproses minyak sawit ari serata menua mayuh bagi sereta nyadi penampung pengidup bala sida ruang bilik pekereja opis lelanji, ari tuan manija ngagai kerani, ari supervisor ngagai kuli ngambika sida terus kereja ninting hari, kekadang berengkah ari malam sampai pagi tang agi bisi maya ngintu anak, sayauka bini enggai ka ati enda pegari lantang senang. Nya alai diatu uji kita ninga pemanah tusun jaku kitai Iban kelia menya dalam gawai enggau pengerami sereta mayuh bengkah pengawa, nyengkaum dalam mayuh bengkah main asal enggau ensera ke manah didinga ngasuh ati chukup teperindang. NGADING SIDA PANGGAU LIBAU Dulu kitai ngading orang Panggau Libau ke Lendat Dibiau Takang Isang, Ngading orang Merawa Lama Munyi Ke Berimba Mungga Nebang, Ngading bala orang Meriu Batu Saum ulu enggau Sikup Bengkang. Ngading orang di kaki Tanah Ruji Menawa Laja Nyerenang Lumpang. Ngading sida Tuchung Engkeranji Padi sereta Puting Titi Enda salah Baka Api Ke Nyadi Mauu Ngerendang. Ngading sida Keling Gerasi Nading Bujang Berani Kempang, Jelingau Ke Betugau Mayuh Rambang, Keling Aji Rangka Bini Seribu Tunang, Datu Au Pemadu Nama Orang. Raja Siku Penyangga Punggu Berangan Ninggang, Bujang Pengibun Tegar Hari Bilun Ensuruk Remang. Kitai mega ngading anak Keling penama Bujang Mit Temangging-mangging, Bujang Besai Teranjing-ranjing ke mega dikangau orang Menteri Adi Mali Tebuka, Pantang Belulang Mali Telenga, kedua bali nama Damu Bebulu Burit, Jugat Tesat Nyumpit. Bisi ga orang ngumbai anak Keling nya Telajan Nempap Bungkung Tusur Anchur Nyadi Emperan, Tedung Nyengkung Mantuk Melit, Iku Bebelit Dalam Bulan. Ngading sida Laja Jelinga Tinggi Merabung Kajang, Patah Dabung Penyukung Rang, ngading sida Sempurai Munti Gerai Simbang Ka Jerungkang, Sepatu Manuk Antu Sabung Mali Lenggang, ngading sida Sepungga Aka Sebila Daun Sabang. Anang meh kitai enda ngenang bala indu orang Panggau baka Endu Sempupu Aur Gangging Kerimpak Batu Cheling Bunsu Keling Gerasi Nading Mandi di Lembing Mata Pedang, sida Endu Sempupu Limau Bebunga Kerimpak Mata Sangga Bunsu Laja Jelinga Tinggi Merabung Kajang. Ngading sida Apai Bujang Tuai Sarat Sakai Pemanggai Lintang, Tuai Ngah Indai Iya Semilan Bulan Udah Dipegawaika Indai Baru Bisi Gundai Kekepai Mesai Anak Buntak Melenang. Ngading sida Apai Pandak Segatak, kumbai indai iya Taji Tabak Tengah Kelang, ngading sida Renggan Jengkuan Tali Ripang, sida Aya Apai Migul ari Tunggul Pepat Kesindap, Apai Igau Lalau Ai Nyulap, sida Anchit Chirit Sebelah Babas Tali Undi Tali Galah Ubung Jerenang. Kitai enda tau enda ngading sida Gelung Batu Nakung Nyingit Nyinggung Nyandar Nerabang, menua sida Indai Mendung Kupak Kundung Punggang Temawang. Nya ga rumah panjai dipegai Ngelai Raja Besai Nadai Besinggang, Pauu Tunggul Enjun Beribu Nadai Beguyang. Ngading sida Tutung Lali Lalung Aka Ulup Lemandau Gendang, sida Rambuyan Berani Tajam Betangka Lempang, sida Bujang Pedang Marin Ulup Batu Lichin, lumur dua Keling Gerasi Nading, lumur dua Bujang Berani Kempang. Tau mega disebut ditu baka Gelayan Ampa Bunga Nuing Banggar Bula dikumbai Ragak Riang Dientak Enda Bulih Seputung Munti Rau Ragak Renggang Dudi Dindik Dulu Tejelepi sida ari menua Tasik Gilik Gelumbang, Bena Pangka Pasang. Ngading bala lelaki bukai ke enda ulih sebut enggau mulut nyambut entupang, tetelah enggau dilah entara rang, bala raban mayuh sida ke ngara diri nunda leka pelaga gitang. SIDA INDU MEGA DIADING Kitai mega lalu ngading Endu Dara Satu Indu Pemadu Nama Orang, kedua bali nama Jawai Mesanggai Dayang Kumang, Dara Lendai Endu Ngerundai Uchung Mayang. Ngading Dara Lulung Endu Sambung Jala Jarang, Lemuk bejuluk Lulung Bintang. Lalu enda tau enda disebut ditu mega Emperuji Ati Endu Setegi Mali Besangkut, indai Ngelai, Batu Besai Balut Lumut. Kitai mega ngingat ka Baka Tangkung Kenyalang Danji, sida ibu ari Sepan Mandam Nyelumbang Endur Raja Babi; sida ibu ari Silak Mansau Batang Buah Engkelili Padi, sida ibu Indai Mendung Kupak Kundung Punggang Tembawang. Ngading sida ibu Geregitik Indu Baik Nadai Nyambang Pemandang. Nadai ga salah kitai nyebut munsuh asal sida Keling, iya nya Apai Sabit Bekait, Anchung Selung Bebelit aka Endu Dara Adan Enturan Singit, Pintu Tambit Rapit indu chukup bajik nguan menua entigis tisi langit tang kelalu jegit nadai ngetu kena tunggu tegal ditangkap butang. Ditu aku empegal ngenang pemanah kenang ngena leka jaku setimbal kena bala kitai Iban kelia ngemanahka munyi leka iya didinga, kekadang kena ngarung reti iya ke bendar tang ngambika ujung iya sama sebunyi tauka setimbal. Ngambika chunto dalam genteran di baruh munyi tu nitih tulis Jimmy Donald dalam bup iya Bujang Mit: “Bujang Mit lalu begari, masuk ka sirat tak memekat kanggan sepuntang; masuk ka sirat kabu baka iku tekalau kumpang; ngena tengkelai diimbai ba pun berang; masuk ka engkerimuk nyentuk pelepetan puang; ngena kelambi baka sida Ulu Ai ngambi ngabang; nyau ngena tempugu bulu kenyalang; ngena ketapu seribu belah tunjang.” Nya alai orang masuk ngepan ke selalu dinga kitai tau ga kena nimbal tu, baka “Peda ukir ke besenagir tengan belakang, kelingai ke berintai lengan takang, san iya sumpitan sumpit tapang, tangkin berangin pedang panjang.” Diatu nampung baru enggi Jimmy nya tadi: “Bujang Mit ti bejalai endang sigi kering nunda pating ranggas empiang; sigi lempung nunda puchung tanggung gumbang; sigi lasit nunda sumpi terus direjang; sigi tegar nunda nunda inal leka senapang! Agi beguyat babas, udah datai di munggu sigi! Laju meh pejalai Bujang Mit, nyau enda berasai, hari pan deka tengah hari, iya datai di dampa rega rusa, langkau rega tajau….” Nyadi lebuh sida Keling kelia deka nurun ngayau, Keling empu sigi selalu nyampi. Leka sampi sereta sada kangau iya kurang lebih munyi ke ditulis Jimmy dalam bup nya tadi munyi ke ba baruh tu: Ninga nya guntur lalu temepur kaya betinggang, ujan lalu nelian labuh nyerepang. Ari nya Keling nemu diri agi bisa ari tuba ulih ngali, agi mang ari kepayang rendam sepagi. Udah bala sida Keling datai ba rumah munsuh, dia Apai Pandak Segatak Dikumbai Indai Iya Taji Tabak Tengah Kelang seduai Renggan Jengkuan Tali Tipang, lalu manjung nempayung remang, nyada munyi nanjak bunga pasang begemang, nyerais nyau rais-rais munyi menaul lang. Lebuh ensera ngenang orang ke bamuk bepantap, kitai selalu ninga genteran jaku munyi tu: “Bepantap meh sida munyi ti mepat madang rasau; ngentum munyi ti beribun ikan Ketungau. Pantap kiba rawai lima, pantap ka mua rawai tiga, pantap kanan rawai lapan, pantap ka belakang enda alah bilang.” Dalam ensera sida Keling enggau bala iya ari Panggau Libau sigi enda kala alah. Udah sida menang, ensera seruran madah sida sigi manjung dulu apin datai di rumah ngambika orang indu sedia enggau keresa kena niki antu pala. Dia Keling nyampi baru nyau deka semunyi enggau sampi apin ngayau tadi. Mina ba ujung iya bisi lain mimit munyi tu: “Nyadi aku tu ukai ngangau ngapa, ngangau pia, aku tu miau ading, miau piring, Miau begela miau jawa, aku tu datai pulai ngayau, pulai mulau bala, nyerang numbing menua. Aku tu deka niki ka antu pala, awakka aku tu ila, entuchung baka bukit, ngerung baka langit; baka Kuma belumba dua; baka senggal tingkah telaga; baka tuchung Rabung benama.” ENCHABUH ARUNG Sida pan enda tau enda begawai enchabuh arung, alai antu pala nya dibai ke tanju. Sida Keling enda tau enda nabur beras kuning nuju tunga menua munsuh sida di langit mit mesai kepit kapir lelabi, di gerenjang bintang baka bulang teku taji. Nyadi kitai ke macha pan sama besampi minta petara aki petara ini kitai ngenataika jereki, pengerai, reta pengaya awakka kitai bela idup lantang senang nguan menua. Kitai minta kerembai jari petara awakka kitai sama tampak rita, sama kering baka sida Bunga Nuing, sama pandai baka sida Sempurai, sama berani baka sida Keling Aji. Enti sida nya kelia bulih pemerani, kitai ba dunya moden tu bulih degree pemandai PhD kena nipak kemudi dunya mansang. Tajapan kitai sama ampit beluit enggau penyakit Kubit, ukai reti kitai kena kepit igi penyakit laju ngerampit laban kitai enda lama agi deka dituchuk vaccine bisa nagang. Oleh TELESA EMPERAN 
See author's posts
